Karel IV. (HRR)
De Karel I., gebuer de 14. Mee 1316 zu Prag an och do gestuerwen den 29. November 1378, war vun 1346 bis 1353 Grof vu Lëtzebuerg, vun 1346 bis 1378, als Karel IV., Kinnek a Keeser vum Hellege Réimesche Räich, vun 1346 bis 1378 Kinnek vu Béimen a vun 1373 bis 1378 Maarkgrof vu Brandenburg.

Hien huet aus dem Haus Lëtzebuerg-Nassau gestaamt, war ee vun de bedeitenste Keesere vum Spéide Mëttelalter an ee vun den Herrscher mat deem gréissten Afloss an Europa.

An enger Charta déi de Karel I. den 22. Dezember 1353 zu Mainz opgesat hat, huet hien - absënns fir dem Abt Jean de Neuville seng Verdéngschter ze belounen - der Abtei vun Iechternach all hir Privileegien, Charten, Gewunnechtsrechter, Fräiheeten an Immunitéite confirméiert, déi den Abt vu senge Virgänger kritt hat.

D'Stad Prag verdankt him hir Universitéit, eng Rëtsch Gebaier an och déi bekannt Karlsbréck. D'Lëtzebuerger gesinn hien haaptsächlech am Zesummenhank domat, datt hien 1354 d'Grofschaft Lëtzebuerg zu engem Herzogtum erhuewen huet.

Fir un de Karel IV. z'erënnere gouf um Belair an der Stad Lëtzebuerg eng Strooss nom him genannt: d'Rue Charles IV.

Famill 

De Karel I. war de Bouf vum Jang de Blannen (1296-1346), Grof vu Lëtzebuerg an der Elisabeth vu Béimen (1292-1330). Hie war véiermol bestuet:

Blanche vu Valois 
Hien huet sech 1329 mat senger éischter Fra bestuet, der Blanche vu Valois (1316, † 1348), Duechter vum Kinnek Karel I. vun Aragon a Valencia, Régent vu Frankräich, Grof vu Valois, Alençon, Chartres, Perche a Barcelona. Hiren Hallefbrudder war de Philip VI. Kinnek vu Frankräich. De Karel I. an d'Blanche haten zwee Kanner:

 Margret (1335, † 1349) bestuet mam Kinnek Louis I. vun Ungarn.
 Katrin (1329, † 1353) bestuet mam Rudolf IV., Herzog vun Éisträich, an no deem sengem Doud († 1365) eng zweet Kéier mam Otto de Lidderegen, Herzog vun Uewer-Bayern.

Anna vu Wittelsbach 
Seng zweet Fra - déi hien 1349 bestuet huet, war d'Anna vu Wittelsbach (1329, † 1353), Duechter vum Pfalzgrof um Rhäin Rudolf II.. De Karel I. an d'Anna haten nëmmen ee Jong, dee fréi gestuerwen ass:

 Wenzel (1350, † 1351).

Anna vu Schweidnitz 
Mat senger drëtter Fra - der Anna vu Schweidnitz (1339, † 1362) - gouf hien 1353 bestuet. Si war d'Duechter vum Heinrich II. Herzog vu Schweidnitz. De Karel I. an d'Anna haten zwee Kanner:

 Elisabeth (1358, † 1373) bestuet mam Albrecht III. Herzog vun Éisträich.
 Wenzel II. (de Lidderegen) (1361, † 1387) Herzog vu Lëtzebuerg, Kinnek a Keeser vum Hellege Réimesche Räich a Kinnek vu Béimen.

Elisabeth vu Pommern 
1363 huet hien du seng véiert Fra bestuet, d'Elisabeth vu Pommern (1345, † 1392), Duechter vum Bogislav V. Herzog vu Pommern. De Karel I. an d'Elisabeth hate sechs Kanner:

 Anna (1366, † 1394) bestuet mam Richard II. Kinnek vun England.
 Sigismund (1368, † 1437) Kinnek a Keeser vum Hellege Réimesche Räich, Kinnek vu Béimen an Ungarn an Herzog vu Lëtzebuerg.
 Johann I. (1370, † 1396) Herzog vu Görlitz, Maarkgrof vu Brandenburg.
 Karel (1372, † 1373).
 Margréit (1373, † 1410) bestuet mam Johann III. Buerggrof vu Nürnberg.
 Henri (1377, † 1378).

Literatur 
 Haag, Emil, 2011. Charles IV *1316 †1378, le monarque européen, In: Une réussite originale - Le Luxembourg au fil des siècles; Lëtzebuerg (Éditions Guy Binsfeld), 2011; 576 Säiten (ill.); ISBN 978-2-87954-235-5, Ss 128-135.

Um Spaweck 

 „700e anniversaire de Charles IV“ an der City, Mee 2016, S. 64
 Charles IV, roi des Romains, confirme les privilèges de l'abbaye d'Echternach um Internetsite vun de Lëtzebuerger Nationalarchiven; fir d'lescht gekuckt de 4. Mee 2016
 Marc Thill, 2016, Karl IV. - Staatsmann und Mäzen aus dem Hause Luxemburg (PDF) am Wort vum 14. Mee 2016, S. 14-15
 Marc Thill, 2016, 700 Jahre Karl IV. - Ein Luxemburger in Prag op wort.lu; gekuckt de 14. Mee 2016

Gebuer 1316
Haus Limburg-Lëtzebuerg
Grofe vu Lëtzebuerg
Keesere vum Hellege Réimesche Räich
Kinneke vu Béimen
Gestuerwen 1378